
Brumare 400 mg šnypščiosios granulės
ibuprofenas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija. 
Neišmeskite šio lapelio, nes vėl gali prireikti jį perskaityti.
Jeigu kiltų daugiau klausimų, kreipkitės į gydytoją arba vaistininką.
Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Brumare ir kam jis vartojamas
2.	Kas žinotina prieš vartojant Brumare 
3.	Kaip vartoti Brumare 
4.	Galimas šalutinis poveikis
5.	Kaip laikyti Brumare 
6.	Pakuotės turinys ir kita informacija


[bookmark: _Toc129243264][bookmark: _Toc129243139]1.	Kas yra Brumare granulės ir kam jis vartojamas 

Brumare priklauso vadinamų NVNU (nesteroidinių vaistų nuo uždegimo) vaistų grupei. Viename paketėlyje yra 400 mg ibuprofeno.

Šis vaistas skirtas suaugusiesiems ir vyresniems kaip 12 metų paaugliams (sveriantiems 40 kg ir daugiau) trumpalaikiam vartojimui:
· silpno ar vidutinio intensyvumo skausmui malšinti, pvz., galvos ir dantų skausmui;
· mėnesinių skausmui malšinti;
· karščiavimui mažinti (aukštai temperatūrai mažinti).


[bookmark: _Toc129243265][bookmark: _Toc129243140]2.	Kas žinotina prieš vartojant Brumare 

Brumare vartoti draudžiama:
jaunesniems kaip 12 metų vaikams;
jeigu yra alergija ibuprofenui arba bet kuriai pagalbinei šio vaisto medžiagai (jos išvardytos 6 skyriuje);
jei Jums kada nors yra buvusi alergija ibuprofenui, acetilsalicilo rūgščiai ar kitiems NVNU, kuri pasireiškė odos paraudimu ar odos bėrimu, veido ar lūpų patinimu, sloga, švokštimu ar dusuliu;
jei Jums yra (ar yra buvę du ar daugiau epizodų) skrandžio ar dvylikapirštės žarnos opa (pepsinė opa) ar kraujavimas;
jeigu Jums vartojant NVNU yra buvęs kraujavimas ar prakiurimas skrandyje arba žarnoje;
jei Jums yra sunkus kepenų ar inkstų funkcijos sutrikimas;
jeigu Jums yra sunkus širdies nepakankamumas ar koronarinė širdies liga;
jei Jums yra kraujavimas į smegenis (cerebrovaskulinis kraujavimas) ar kitoks aktyvus kraujavimas;
jeigu sergate liga, kuri didina kraujavimo riziką; 
jei Jums yra žymi dehidracija (sukelta vėmimo, viduriavimo ar nepakankamo skysčių vartojimo);
jeigu esate paskutiniame nėštumo trimestre. Daugiau informacijos pateikta toliau skyriuje „Nėštumas, žindymas ir vaisingumas“.

Nevartokite Brumare, jei Jums yra bent viena iš aukščiau išvardytų būklių. Jei abejojate, pasitarkite su gydytoju ar vaistininku.

Įspėjimai atsargumo priemonės

Pasitarkite su gydytoju ar vaistininku, prieš pradėdami vartoti Brumare:
jei sergate lėtinėmis uždegiminėmis žarnyno ligomis, tokiomis kaip opinis storžarnės uždegimas (opinis kolitas), uždegimas, apimantis virškinimo traktą (Krono (Crohn) liga) ar kitomis skrandžio ar žarnyno ligomis;
jei turite kraujodaros sutrikimų;
jei Jums yra sutrikęs normalus kraujo krešėjimo mechanizmas;
jei Jums yra alergija, šienligė, lėtinis nosies gleivinės paburkimas, sinusitas, adenoidai ar lėtinis obstrukcinis kvėpavimo sutrikimas, nes yra didesnis kvėpavimo takų susiaurėjimo, apsunkinančio kvėpavimą (bronchospazmo), pavojus. Taip pat yra padidėjęs alerginių reakcijų, pasireiškiančių astmos priepuoliais, odos pabrinkimu ar dilgėline, pavojus;
jei Jums yra astma;
jei Jums nustatytas rankų ar kojų arterijų kraujotakos sutrikimas; 
jei Jums yra kepenų, inkstų, širdies funkcijos sutrikimų ar aukštas kraujo spaudimas;
jei neseniai Jums buvo atlikta didelė chirurginė operacija;
jei esate pirmus 6 mėnesius nėščia;
jei planuojate pastoti (daugiau informacijos pateikiama toliau esančiame skyriuje „Nėštumas, žindymas ir vaisingumas“);
jei žindote kūdikį;
jei sergate vėjaraupiais;
jei sergate sistemine raudonąja vilklige ar kita autoimunine liga, nes gali būti padidėjusi aseptinio meningito rizika;
jei Jums yra paveldimas raudonojo kraujo pigmento hemoglobino sutrikimas (porfirija);
jei sergate infekcine liga – žr. poskyrį su antrašte „Infekcijos“ toliau.

Jei Jums yra bent viena iš aukščiau išvardytų būklių, pasitarkite su gydytoju ar vaistininku.

Pacientai, kuriems anksčiau yra buvę virškinimo trakto sutrikimų, ypač senyvo amžiaus pacientai, turėtų kreiptis į gydytoją pilvo simptomų atveju (ypač kraujavimas iš virškinimo trakto), būtent gydymo pradžioje.

Jei Brumare gydymo metu atsiranda kraujavimas iš virškinimo trakto ar jo išopėjimas, gydymą reikia nutraukti ir kreiptis į gydytoją.

Senyvi pacientai
Senyviems pacientams yra didesnė šalutinio poveikio, ypač kraujavimo iš virškinimo trakto ir perforacijos, kurie gali būti mirtini, rizika.

Mažiausia veiksminga dozė
Siekiant sumažinti šalutinį poveikį, reikia vartoti mažiausią veiksmingą dozę. Vartojant didesnę nei rekomenduojama dozę, gali kilti rimtas pavojus.

Vartojant Brumare galimi sunkūs šalutiniai poveikiai. Perskaitykite 4 skyrių, kad žinotumėte, ką daryti, jei jie pasireiškia.

Infarktas ir insultas
Tokie skausmą malšinantys ir uždegimą slopinantys vaistai, kaip ibuprofenas, ypač vartojami didelėmis dozėmis, gali būti susiję su nedideliu širdies priepuolio arba insulto rizikos padidėjimu. Neviršykite rekomenduojamos dozės ir gydymo trukmės. 

Prieš pradėdami vartoti Brumare dėl gydymo pasitarkite su gydytoju arba vaistininku, jeigu: 
- Jums pasireiškia širdies problemų, įskaitant širdies nepakankamumą, krūtinės anginą (jaučiate skausmą krūtinėje) arba jeigu jums buvo širdies priepuolis, atlikta širdies kraujagyslių jungčių suformavimo operacija, diagnozuota periferinių arterijų liga (prasta kraujotaka pėdose dėl 
susiaurėjusių ar užsikimšusių arterijų) arba buvo ištikęs bet kokios rūšies insultas (įskaitant mini insultą arba praeinantį smegenų išemijos priepuolį (PSIP); 

- Jūsų kraujospūdis yra padidėjęs, sergate cukriniu diabetu, nustatytas didelis cholesterolio kiekis, buvo širdies liga sirgusių giminaičių arba giminaičių, kuriuos ištiko insultas, arba jeigu rūkote. 

Buvo pranešta apie alerginės reakcijos į šį vaistą požymius, įskaitant kvėpavimo sutrikimus, veido ir kaklo srities patinimą (angioneurozinę edemą), krūtinės skausmą. Pastebėję bet kurį iš šių požymių, nedelsdami nutraukite Brumare vartojimą ir nedelsdami kreipkitės į gydytoją arba greitosios medicinos pagalbos tarnybą.

Poveikis inkstams
Daug skysčių netekusiems ypač paaugliams ir senyviems pacientams yra inkstų pažeidimo pavojus.

Odos reakcijos
Gydant ibuprofenu buvo pranešta apie sunkias odos reakcijas, įskaitant eksfoliacinį dermatitą, daugiaformę eritemą, Stivenso-Džonsono sindromą, toksinę epidermio nekrolizę, vaisto reakciją su eozinofilija ir sisteminiais simptomais (VRESS), ūminę generalizuotą egzanteminę pustuliozę (ŪGEP). Jei pastebėjote bet kurį iš 4 skyriuje aprašytų sunkių odos reakcijų simptomų, nutraukite Brumare vartojimą ir nedelsdami kreipkitės į gydytoją.

Infekcijos
Brumare gali paslėpti tokius infekcijų požymius kaip karščiavimas ir skausmas. Todėl gali būti, kad vartojant Brumare, gali būti vėluojama pradėti tinkamą gydymą, o dėl to gali padidėti komplikacijų rizika. Tokių atvejų nustatyta gydant bakterijų sukeltą pneumoniją ir su vėjaraupiais susijusias bakterines odos infekcijas. Jeigu vartojate šį vaistą sirgdami infekcine liga ir Jums pasireiškiantys infekcijos simptomai neišnyksta arba sunkėja, nedelsdami pasitarkite su gydytoju.
Jaunesni kaip 12 metų vaikai
Brumare granulių negalima duoti vaikams, jaunesniems kaip 12 metų.

Kiti vaistai ir Brumare 
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Brumare gali turėti įtakos kai kuriems kitiems vaistams arba gali būti jų veikiamas. Pavyzdžiui:
acetilsalicilo rūgštį;
nevartokite šio vaisto, jeigu vartojate kitų NVNU skausmui malšinti;
kitų vaistų, kurių sudėtyje yra ibuprofeno, taip pat ir tų, kuriuos galite įsigyti be recepto;
vaistų, gydyti širdies ligoms – tokių kaip digoksinas;
vaistų cukriniam diabetui gydyti (taip vadinamų šlapalo derinių);
vaistų, kurie yra antikoaguliantai (t. y. kraują skystinantys arba krešėjimą mažinantys, pvz., aspirinas / acetilsalicilo rūgštis, varfarinas, tiklopidinas);
imuninę sistemą slopinančių vaistų – ciklosporino ar takrolimuzo;
vaistų, kurie mažina didelį kraujospūdį (AKF inhibitoriai, pvz., kaptoprilis, beta adrenoreceptorius blokuojantys vaistai, pvz., atenololis, angiotenzino II receptorių antagonistai, pvz., losartanas);
diuretikus (šlapimą varančius);
steroidus – uždegimui mažinti;
selektyvius serotonino reabsorbcijos inhibitorius – depresijai gydyti;
kai kuriuos antibiotikus infekcijai gydyti – įskaitant aminoglikozidus ir chinolonus;
zidovudiną – vaistą ŽIV infekcijai arba AIDS gydyti;
metotreksatą – navikinėms ligoms ar reumatui gydyti;
kolestiraminą – mažinti cholesterolio koncentracijai kraujyje;
ličio preparatus – kai kurioms depresijos formoms gydyti;
vorikonazolą arba flukonazolą – grybelinei infekcijai gydyti;
mifepristoną – vartojamą medicininiam nėštumo nutraukimui;
ginkmedžio preparatus – žolinį vaistą dažnai naudojamą atminčiai gerinti.

Kai kurie kiti vaistai gali taip pat turėti įtakos gydymui Brumare arba gali būti jo veikiami. Todėl prieš vartodami Brumare su kitais vaistais visada pasitarkite su gydytoju arba vaistininku.

Brumare vartojimas su alkoholiu
Jeigu vartodami šį vaistinį preparatą geriate alkoholį, Jums yra didesnė šalutinio poveikio pasireiškimo rizika.

Nėštumas, žindymo laikotarpis ir vaisingumas
Jei esate nėščia, ar manote, kad galite būti nėščia, žindote kūdikį, prieš vartojant šį vaistą, būtina pasitarti su gydytoju arba vaistininku.

Nėštumas
Šį vaistą vartoti draudžiama per paskutinius tris nėštumo mėnesius,, nes jis gali pakenkti Jūsų negimusiam kūdikiui arba sukelti problemų gimdant. Negimusiam kūdikiui jis gali sukelti inkstų arba širdies sutrikimų. Šis vaistas gali paveikti Jūsų ir Jūsų kūdikio polinkį kraujuoti ir pavėlinti gimdymą arba pailginti jo trukmę.
Pirmuosius 6 nėštumo mėnesius Brumare vartoti negalima, nebent tai absoliučiai būtina ir taip patarė gydytojas. Jei šiuo laikotarpiu arba bandant pastoti Jums reikia gydytis, reikia vartoti mažiausią šio vaisto dozę trumpiausią įmanomą laiką. Jei po 20‑os nėštumo savaitės Brumare vartojama ilgiau nei kelias dienas, Jūsų negimusiam kūdikiui tai gali sukelti inkstų sutrikimą, dėl kurio gali sumažėti kūdikį gaubiančio amniono skysčio kiekis (oligohidramnionas) arba kūdikio širdyje gali susiaurėti kraujagyslė (arterinis latakas). Jeigu Jums reikia gydytis ilgiau kaip kelias dienas, gydytojas gali rekomenduoti papildomai Jus stebėti.

Žindymo laikotarpis
Ibuprofeno patenka į moters pieną, tačiau tai neturėtų paveikti kūdikio, jei šiuo vaistu gydoma trumpai. Pasitarkite su gydytoju, jei maitinate krūtimi ir vartojate Brumare dažniau nei laikinai.

Vaisingumas
Ibuprofenas priklauso vaistų, kurie veikia moterų vaisingumą, grupei (NVNU). Šis poveikis yra grįžtamasis, baigiasi nutraukus vaisto vartojimą. Mažai tikėtina, kad ibuprofenas, vartojamas retkarčiais, galėtų paveikti Jūsų galimybę pastoti, tačiau jeigu Jūs turite sunkumų pastoti, tai prieš vartodama šį vaistą pasitarkite su gydytoju arba vaistininku.

Vairavimas ir mechanizmų valdymas
Šis vaistas gali sukelti galvos svaigimą ar mieguistumą. Tai ypač taikoma sąveikai su alkoholiu Jei taip atsitiko, nevairuokite ir nevaldykite mechanizmų. Nedarykite jokio budrumo reikalaujančio darbo.

Brumare sudėtyje yra sacharozės
Sacharozė yra cukrus. Viename Brumare paketėlyje yra 2222 mg sacharozės. Būtina atsižvelgti cukriniu diabetu sergantiems pacientams. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Brumare sudėtyje yra natrio
Kiekviename šio vaisto paketėlyje yra 131 mg natrio (valgomosios druskos sudedamosios dalies). Tai atitinka 6,6 % didžiausios rekomenduojamos natrio paros normos suaugusiesiems.

Šį vaistą visada vartokite tiksliai, kaip parašyta šiame lapelyje arba kaip nurodė gydytojas ar vaistininkas. Jeigu abejojate, kreipkitės į gydytoją arba vaistininką.

Šis vaistas skirtas vartoti trumpą laiką. Reikia vartoti mažiausią veiksmingą dozę ir ją vartoti kuo trumpiau, kiek tai būtina simptomams palengvinti. Jeigu sergate infekcine liga ir Jums pasireiškiantys simptomai (pvz., karščiavimas ir skausmas) neišnyksta arba sunkėja, nedelsdami pasitarkite su gydytoju (žr. 2 skyrių).

Kiek vartoti
Suaugusiems ir vyresniems kaip 12 metų paaugliams (sveriantiems daugiau nei 40 kg)
Vartokite po vieną paketėlį (400 mg) kaip vienkartinę dozę ar iki 3 kartų per parą kas 4–6 val.
Vartojant didesnes nei 400 mg dozes skausmo malšinimo poveikis nedidėja.
Nevartokite daugiau kaip trijų paketėlių per 24 valandas (1200 mg).

Žmonės, sergantys inkstų ir kepenų ligomis
Jeigu sergate inkstų arba kepenų ligomis, gydytojas Jums paskirs tinkamą dozę. Tai bus mažiausia galima dozė. 

Senyvi pacientai (vyresni kaip 65 metų amžiaus)
Jeigu esate senyvo amžiaus, gydytojas Jums paskirs tinkamą dozę. Tai bus mažiausia galima dozė. 

Vartojimas
Siekiant greičiausio poveikio, vaistą vartokite nevalgę. Jei Jūsų skrandis jautrus, vartokite vaistą su maistu.
· Supilkite granules iš paketėlio į nedidelę stiklinę su vandeniu (apie 125 ml).
· Įsitikinkite, kad supylėte visas paketėlyje esančias granules ir nereikia padalinti paketėlio turinio padarant po keletą dozių.
· Maišykite, kol nustos burbuliuoti ir granulės ištirps – pasidarys oranžinis putojantis gėrimas. Tuoj pat išgerkite

Kaip ilgai tęsti gydymą?
Jei simptomai pasunkėja arba nepagerėja per 3 dienas esant karščiavimui ir per 5 dienas esant skausmui, pasitarkite su gydytoju.

Jei 12–18 metų paaugliams simptomai pasunkėja arba jei šis produktas turi būti vartojamas daugiau nei 3 dienas, reikia pasitarti su gydytoju.

Ką daryti pavartojus per didelę Brumare dozę
Jei suvartojote per didelę Brumarę dozę arba jei vaikai atsitiktinai suvartojo šio vaisto, visada kreipkitės į gydytoją arba artimiausią ligoninę, kad jie išreikštų savo nuomonę dėl galimos rizikos ir patartų, kokių veiksmų reikia imtis. Kartu pasiimkite ir vaisto pakuotę.

Gali pasireikšti tokie perdozavimo simptomai, kaip pykinimas, skrandžio skausmai, vėmimas (gali būti šiek tiek kraujo), galvos skausmas, triukšmas ausyse, sumišimas ir nekontroliuojami akių judesiai. Nustatyta, kad suvartojus dideles dozes, pasireiškia mieguistumas, skausmas krūtinės srityje, stiprus ir greitas širdies plakimas, sąmonės netekimas, traukuliai (dažniausiai vaikams), silpnumas ir galvos svaigimas, kraujas šlapime, sumažėjęs kalio kiekis kraujyje, šąlančio kūno jausmas ir kvėpavimo sutrikimai.

Jeigu dažnai vartojate vaistus nuo skausmo, ypač jų derinius, Jūs galite negrįžtamai pažeisti inkstus, ir gali kilti inkstų nepakankamumo pavojus. Jis padidėja, jeigu Jūsų organizme trūksta skysčių. Todėl venkite nereikalingo skausmą slopinančių vaistų vartojimo. 

Jeigu ilgą laiką vartojate vaistus nuo skausmo, Jums gali pasireikšti galvos skausmas, kurio nebenuslopina papildomas vaistų nuo skausmo vartojimas. Jeigu manote, kad taip atsitiko Jums, pasitarkite su gydytoju ar vaistininku.

Pamiršus pavartoti Brumare 
· Pamiršus išgerti Brumare, išgerkite jį, kai tik prisiminėte. Jeigu jau laikas gerti kitą dozę, praleistos dozės nebegerkite.
· Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Sunkus šalutinis poveikis

Nutraukite vaisto vartojimą ir nedelsiant kreipkitės į gydytoją, jeigu pastebėjote čia išvardintą sunkų šalutinį poveikį. Jums gali prireikti skubios medicininės pagalbos.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· juodos išmatos arba kraujas išmatose;
· vėmimas su krauju arba tamsiomis dalelėmis, panašiomis į kavos tirščius.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· veido, liežuvio ar gerklų patinimas, kuris gali apsunkinti kvėpavimą (angioneurozinė edema).

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· kraujodaros sutrikimai (agranuliocitozė, pasireiškianti karščiavimu, gerklės skausmu, paviršinėmis burnos gleivinės opomis, į gripą panašiais simptomais, sunkiu nuovargiu, kraujavimu iš nosies bei odos). Gydytojas turi patikrinti kraujo ląstelių skaičių Jūsų kraujyje;
· dažnas širdies plakimas, staigus kraujo spaudimo sumažėjimas arba gyvybei pavojingas šokas;
· staigi alerginė reakcija, pasireiškianti apsunkintu kvėpavimu, švokštimu ir kraujo spaudimo nukritimu.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· rausvos neiškilusios į taikinį panašios ar apskritos dėmės (centre dažnai atsiranda pūslė) liemens srityje, odos lupimasis, burnos, gerklės (ryklės), nosies, lytinių organų ir akių išopėjimas. Prieš tokį sunkų odos išbėrimą gali pasireikšti karščiavimas ir į gripą panašūs simptomai [eksfoliacinis dermatitas, daugiaformė eritema, Stivenso-Džonsono sindromas, toksinė epidermio nekrolizė]. Išimtinais atvejais, sunkios odos infekcijos atveju, vėjaraupiai. Kai yra vartojama NVNU gali išsivystyti arba pasunkėti su infekcija susijęs odos uždegimas (pvz., gali atsirasti nekrozinis fascitas, kuriam būdingas stiprus skausmas, karščiavimas, patinusi ir karščiuojanti oda, pūslelių susidarymas, nekrozė). Jeigu ibuprofeno vartojimo metu atsiranda arba pasunkėja odos infekcija nedelsiant kreipkitės į gydytoją.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· išplitęs išbėrimas, aukšta kūno temperatūra ir padidėję limfmazgiai (VRESS sindromas);
· išplitęs odos išbėrimas raudonomis pleiskanotomis dėmėmis su gumbeliais po oda ir pūslėmis, kartu pasireiškiant karščiavimui. Simptomai paprastai pasireiškia pradėjus gydymą (ūminė 
· išplitusi egzanteminė pustuliozė). Jei Jums pasireikštų šių simptomų, nutraukite Brumare vartojimą ir nedelsdami kreipkitės medicininės pagalbos. Taip pat žr. 2 skyrių;
· krūtinės skausmas, kuris gali būti galimai sunkios alerginės reakcijos, vadinamos Kounis sindromu, požymis.

Nebevartokite šio vaisto ir nedelsiant kreipkitės į gydytoją, jei pastebėjote kokį nors iš išvardyto šalutinio poveikio.

Nebevartokite vaisto ir kreipkitės į gydytoją, jei pastebėjote kokį nors iš šių simptomų:

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· rėmuo, pilvo skausmas, virškinimo sutrikimai;
· odos bėrimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· neryškus matymas arba kiti regėjimo sutrikimai;
· padidėjusio jautrumo reakcijos, tokios kaip dilgėlinė, niežulys, odos ir gleivinių maži pažeidimui, astmos priepuoliai (kartais kartu su žemu kraujo spaudimu);
· jautrumas šviesai.

 Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· regėjimo praradimas.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· staigus skysčių susikaupimas plaučiuose, sukeliantis apsunkintą kvėpavimą, padidėjusį kraujo spaudimą, skysčių susilaikymą ir svorio padidėjimą.

Nebevartokite vaisto ir kreipkitės į gydytoją, jeigu pastebėjote kokį nors iš išvardytų poveikių.

Kitas šalutinis poveikis:

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
virškinimo trakto sutrikimai (viduriavimas, pykinimas, vėmimas, pilvo pūtimas, vidurių užkietėjimas);
galvos skausmas, mieguistumas, svaigulys, sujaudinimas, nemiga, irzlumas, galvos svaigimas (vertigo);
mikrokraujavimas iš žarnų, kuris gali sukelti anemiją;
nuovargis.

 Nedažni šalutinio poveikio reiškiniai (gali pasireikšti rečiau kaip 1 iš 100 asmenų): 
· virškinimo trakto opa su perforacija arba be jos;
· storosios žarnos divertikulo komplikacijos (perforacija ar fistulė);
· inkstų sutrikimai, įskaitant inkstų uždegimą ir inkstų nepakankamumą;
· burnos gleivinės išopėjimas ir uždegimas;
· skrandžio gleivinės uždegimas;
· sloga;
· apsunkintas kvėpavimas (bronchospazmas);
· neramumas;
· tirpimo jausmas;
· klausos sutrikimas;
· astma;
· ūminis kepenų uždegimas, pageltusi oda ir akių baltymai, kepenų veiklos sutrikimas.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· depresija, sumišimas, haliucinacijos;
· raudonosios vilkligės sindromas;
· smegenų dangalų uždegimas (neinfekcinis);
· kepenų pažeidimas;
· edema.

 Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· nemalonus širdies plakimo jausmas, širdies nepakankamumas, infarktas arba padidėjęs kraujo spaudimas;
· spengimas ar zvimbimas ausyse;
· stemplės ar kasos uždegimas;
· žarnų susiaurėjimas;
· kepenų nepakankamumas;
· inkstų audinio pažeidimas;
· plaukų slinkimas.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):
· deginimo jausmas gerklėje arba burnoje. Tai gali atsirasti trumpam po vaisto vartojimo;
· storosios žarnos opaligės arba Krono (Crohn) ligos (žarnyno ligos) paūmėjimas.

Apie šį šalutinį poveikį taip pat buvo pranešta vartojant NVNU:
· padidėjęs kraujo spaudimas arba širdies nepakankamumas;
· nežymus infarkto ir insulto rizikos padidėjimas.

Pranešimas apie šalutinį poveikį
[bookmark: _Hlk173939622]Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


[bookmark: _Toc129243268][bookmark: _Toc129243143]5.	Kaip laikyti Brumare

Šį vaistą laikykite vaikams nepastebimoje ir nepasiekiamoje vietoje.

Laikyti žemesnėje kaip 25 C temperatūroje. Laikyti gamintojo pakuotėje, kad vaistas būtų apsaugotas nuo šviesos ir drėgmės.

Ant dėžutės po „Tinka iki“ ir paketėlio nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


[bookmark: _Toc129243269][bookmark: _Toc129243144]6.	Pakuotės turinys ir kita informacija 

Brumare sudėtis
Veiklioji medžiaga yra ibuprofenas. Viename paketėlyje yra 400 mg ibuprofeno.
Pagalbinės medžiagos yra kroskarmeliozės natrio druska,obuolių rūgštis, mikrokristalinė celiuliozė, sacharino natrio druska, sacharozė, povidonas, apelsinų aromatinė medžiaga, natrio laurilsulfatas, natrio-vandenilio karbonatas, bevandenis natrio karbonatas. 

Brumare išvaizda ir kiekis pakuotėje
Brumare yra apelsinų aromato balti milteliai. Vaistas bus paketėlyje. 

Kiekvienoje dėžutėje yra 30 arba 40 paketėlių. 
Gali būti tiekiamos ne visų dydžių pakuotės.

Registruotojas ir gamintojas

Registruotojas
Viatris Healthcare Limited
Damastown Industrial Park, Mulhuddart, Dublin 15, DUBLIN, 
Airija

Gamintojas
Abbvie S.r.L.
S.R. 148 Pontina, Km 52 snc 
04011 Campoverde di Aprilia (LT) 
Italija

Mylan Hungary Kft,
Mylan utca 1,
Komárom, 2900,
Vengrija

Jeigu apie šį vaistą norite sužinoti daugiau, kreipkitės į vietinį registruotojo atstovą.

	Viatris UAB
Tel.:+370 52051288



Šis vaistas Europos ekonominės erdvės valstybėse narėse ir Jungtinėje Karalystėje (Šiaurės Airijoje) registruotas tokiais pavadinimais:
	Švedija
	Brufen 400 mg brusgranulat

	Austrija
	Neobrufen 400 mg Brausegranulat

	Belgija
	Brufen Granules 400 mg

	
	

	Estija
	Brumare

	Vengrija
	Brufen 400 mg pezsgőgranulátum

	
	

	Lietuva
	Brumare 400 mg šnypščiosios granulės

	Liuksemburgas
	Brufen Granules 400 mg

	Latvija
	Brumare 400 mg putojošās granulas

	
	

	Portugalija
	Brufen 400 mg granulado efervescente

	
	

	Slovakija
	Brufen INSTANT 400 mg

	
	



Šis pakuotės lapelis paskutinį kartą peržiūrėtas  2025-04-10.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

